Un dek bennak a dud a zo daet disadorn da vale e Sant-Piar-Loperek. Un degouezh e oa da zeskiñ, pe da zeskiñ en-dro ar gerioù é tenniñ dal loened ha dar plent  a gaver e-tal ar mor.  Bet int bet ag an draezhenn da wern Brenegi, é tremen dre an tevennoù. Anv eh eus bet ivez ag anv tra-mañ-tra e latin. Tro o doa bet ar valeerion da welet laboused boutin evel ar pinted (peotrament « pin-pin » e bro Gwened), met ivez laboused all ha ne vezont ket gwelet ken alies evel an tadorn roueel da skouer. Alejet e oa bet an droaid-vale-mañ er memp tro hag an emgav kinniget get Bretagne Vivante en-dro da liested an natur. Emañ dav sellet doch liested ar yezhoù evel ul  lodenn ag al liested-bed-mañ. Er bed a-bezh eh eus yezhoù é vont da get, hag an niver anezhe a ya àr zigreskaat. Lâret a ra deomp Jean-Marie Hombert, ur yezhonour a-vicher, er gelaouenn « La Recherche » pegen pinvidik eo yezhoù zo ag Afrika evit deskriviñ « emzalch al loened pe an doareoù da fardañ al louzeier ».  Lâret a ra ochpenn : « Pa ya da get o yezhoù ez eo razh ar gouiziegezhioù-mañ a ya da get ivez er memp tro ». Ar pezh zo gwir en Afrika a zo ken gwir all en Europa hag e Breizh.